
Text rozhodnutia
Súd: Krajský súd Bratislava Spisová značka: 3Cob/210/2015 Identifikačné číslo súdneho spisu: 1212233920 Dátum vydania rozhodnutia: 31. 08. 2015 Meno a priezvisko sudcu, VSÚ: Mgr. Štefan Zelenák ECLI: ECLI:SK:KSBA:2015:1212233920.2 Uznesenie Krajský súd v Bratislave v právnej veci navrhovateľa: RFB, s.r.o., Protifašistických bojovníkov 5, Košice, IČO: 44 789 441, práv. zast. advokátkou JUDr. Blankou Nagyovou, Štúrova 44, Košice, proti odporcovi AQUA - EKO, a.s., so sídlom Námestie sv. Martina 9, Holíč, IČO: 36 716 341, práv. zast. advokátom JUDr. Martinom Salokom, Zvonárska 8, Košice, o nariadenie predbežného opatrenia, a o odvolaní odporcu proti uzneseniu Okresného súdu Bratislava II v Bratislave č.k. 42Cb/64/2013-267 zo dňa 5.6.2015 takto r o z h o d o l : Odvolací súd uznesenie Okresného súdu Bratislava II v Bratislave č.k. 42Cb/64/2013-267 zo dňa 5.6.2015 mení tak, že návrh na nariadenie predbežného oparenia zamieta. o d ô v o d n e n i e : Súd prvého stupňa napadnutým uznesením nariadil predbežné opatrenie, ktorým zakázal odporcovi scudziť nehnuteľnosť zapísanú v N. I. U. Okresného Ú. O. M. Ľ., N. T., na Y. O. Č.. XXXX, T. M. Ľ., T. I. L., pre N.. Ú. I. L., F. B. Č.. XXXX T. O. XXXXmX, O. N. G. G.O. B. F. M. Z. M.. Č., I. M. na B. Č. XXX/X F. XXX/X, M. B. F. L. M. W. L. W. R.., O. O. B. X/X, a to až do právoplatného rozhodnutia vo veci samej vedenej pod sp. zn. 42Cb/64/2013. V odôvodnení uznesenia uviedol, že sa plne stotožnil s právnymi a skutkovými skutočnosťami uvedenými v návrhu. Uviedol, že navrhovateľ svoj návrh na vydanie predbežného opatrenia odôvodnil tým, že odporca je zapísaný ako výlučný vlastník nehnuteľností, ktorý však na týchto nehnuteľnostiach osobne nepodniká, ale snaží sa urýchlene nehnuteľnosť predať, aby zabránil uspokojeniu nároku navrhovateľa, ktorý je jediným veriteľom odporcu s vyššou pohľadávkou. V prípade, ak by odporca previedol tieto nehnuteľnosti na inú osobu, nárok navrhovateľa na zaplatenie sumy 49.404,40EUR s prísl. by nemusel byť vôbec uspokojený. Navrhovateľ poukázal na množstvo publikovaných článkov o stavbe W. v rôznych novinách, periodikách či na internete a na spôsob ich uverejňovania, smerujúci k pozitívnej prezentácii diela a následnému odpredaju diela. Navrhovateľ vyvodil bezprostredne hroziacu obavu v tom smere, že odporca kedykoľvek počas súdneho konania je schopný akýmkoľvek spôsobom scudziť svoj jediný majetok, ktorý t. č. reálne vlastní, t.j. W. L. W. R.., ako náhle obdrží pre túto stavbu kolaudačné rozhodnutie, čo sa odporca snaží t. č. evidentne urýchliť. Nakoľko odporca sám uvádza, že je členom skupiny Energy Group, pričom v predstavenstve spoločnosti Energy Group je V.. Ľ.. N. tak ako u odporcu, táto okolnosť zvyšuje pravdepodobnosť scudzenia majetku odporcu práve na hociktorú spoločnosť v skupine členov Energy Group a tým sa jednoznačne sťaží výkon rozhodnutia. Navrhovateľ poukázal tiež na rozhodnutie úradu pre reguláciu sieťových odvetví číslo 1727/2013/E-OZ, zo dňa 4.3.2013, ktoré nasvedčuje tomu, že odporca evidentne tlačí na ukončenie rozostavanej stavby, ktorá nebola ešte skolaudovaná, pričom poukázal na to, že stavba je t.č. v skúšobnej prevádzke od septembra 2013, pričom v cit. rozhodnutí sa uvádza, že zariadenie výrobcu elektriny bolo uvedené do prevádzky v januári 2011, čo sa však nezakladá na pravde. Súd prvého stupňa ďalej uviedol, že navrhovateľ súdu predložil aj fotodokumentáciu zo dňa 17.4.2015 z panoramatického snímku stavby W. L. W. a z jednotlivých záberov tejto stavby, z ktorých vyplýva, že zámerom odporcu je čo najskôr predmetnú stavbu W. predať, dôkazom čoho je aj reálne vyvesenie veľkého reklamného banera osadeného na prevádzkovej bráne do areálu stavby W. L. W. s nápisom: „ FOR SALE“ a s uvedením tel. č. +XXX XXXXXXXXX, vrátane údaju, že odporca je členom skupiny Energy Group. Proti uzneseniu súdu prvého stupňa podal odporca riadne včas odvolanie, v ktorom odvolaciemu súdu navrhol napadnuté uznesenie súdu prvého stupňa zmeniť a návrh na nariadenie predbežného opatrenia zamietnuť. V odvolaní uviedol, že odporca vykonáva svoju podnikateľskú činnosť a plní svoj účel, na ktorý bola jeho akciová spoločnosť založená. Uviedol, že ak by za určitých okolností došlo k scudzeniu nehnuteľnosti došlo by síce k transformácii majetku spoločnosti odporcu avšak toto samé o sebe neznamená jeho zníženie, a že by v dôsledku odpredaja nehnuteľnosti nemohlo dôjsť k uspokojeniu nároku navrhovateľa v prípade jeho úspechu v tomto konaní. Odporca podotkol, že hodnota nehnuteľnosti niekoľko násobne prevyšuje pohľadávku navrhovateľa no je možné, že časom ak sa včas neodpredá, jej hodnota na trhu klesne. Uviedol, že navrhovateľ neosvedčil, že by sa odporca pokúšal zbaviť svojho majetku a tento previesť na spriaznené osoby za nevýhodných podmienok no naopak preukázal, že odporca sa snaží uvádzať svoje nehnuteľnosti do stavu priaznivého pre ich predaj. Odporca preto nepovažuje za osvedčené nebezpečenstvo bezprostredne hroziacej ujmy na strane navrhovateľa. Odvolací súd prejednal vec podľa § 212 ods. 1 a § 214 ods. 2 O.s.p. bez nariadenia pojednávania a dospel k záveru, že odvolanie žalovaného je dôvodné. Podľa § 75 ods. 2 O.s.p. prvá veta, návrh má okrem náležitostí návrhu podľa § 79 ods. 1 obsahovať opísanie rozhodujúcich skutočností odôvodňujúcich nariadenie predbežného opatrenia, uvedenie podmienok dôvodnosti nároku, ktorému sa má poskytnúť predbežná ochrana, a odôvodnenie nebezpečenstva bezprostredne hroziacej ujmy. Odvolací súd vzhľadom na odvolanie odporcu posúdil opodstatnenosť návrhu navrhovateľa na nariadenie predbežného opatrenia a dospel k záveru, že navrhovateľ nepredložil žiaden konkrétny dôkaz o tom, že konanie odporcu spôsobuje alebo je spôsobilé mu privodiť ujmu, ktorá mu vzhľadom na konkrétne konanie odporcu bezprostredne hrozí, rovnako ako nepreukázal, že odporca sa správa spôsobom vzbudzujúcim reálnu obavu zo zmarenia možnosti výkonu budúceho súdneho rozhodnutia. Odvolací súd síce uznáva, že rozhodnutie o nariadení predbežného opatrenia nie je rozhodnutím meritórnym, a že súd pri rozhodovaní o nariadení predbežného opatrenia nevykonáva dokazovanie potrebné pre rozhodnutie vo veci samej, no skúma, či sú osvedčené všetky skutočnosti, ktoré sú predpokladom pre nariadenie predbežného opatrenia aspoň vo vysoko pravdepodobnej miere. Pre nariadenie predbežného opatrenia je teda nevyhnutné osvedčenie existencie určitého práva, a že toto právo je bezprostredne porušené alebo ohrozené spôsobom, ktorý vyžaduje nariadenie predbežného opatrenia. Pri rozhodnutí o nariadení predbežného opatrenia súd nemôže zohľadňovať len samotné obavy žalobcu preukazujúce možný vznik ujmy, nakoľko nejde o ujmu, ktorá mu zo strany odporcu bezprostredne hrozí, čím nie je daný naliehavý právny záujem žalobcu na nutnosti dočasnej úpravy práv a povinností účastníkov. V predmetnom prípade navrhovateľ neosvedčil existenciu konkrétnych predpokladov pre nariadenie predbežného opatrenia, keďže samotné obavy žalobcu, že dôjde k odpredaju nehnuteľnosti tvoriacej majetok odporcu samé o sebe nemôžu byť dôvodom pre nariadenie predbežného opatrenia, nakoľko z tejto skutočnosti nie je zrejmé, že by sa odporca snažil svoj majetok znehodnotiť alebo nejakým spôsobom zmenšiť a zmariť tak prípadný výkon rozhodnutia. V danom prípade nariadenia predbežného opatrenia by podľa názoru odvolacieho súdu došlo k neprimeranému zásahu do práva a právom chránených záujmov odporcu, ktorého podnikanie s nehnuteľnosťou, (ktorej scudzenie bolo predbežným opatrením zakázané) bezprostredne súvisí, nakoľko nariadením predbežného opatrenia by bolo nie len obmedzené jeho vlastnícke právo, ale aj paralyzovaná podnikateľská činnosť čo z hľadiska účelu a podstaty inštitútu predbežného opatrenia ako aj so zreteľom na práva a právom chránené záujmy navrhovateľa považuje odvolací súd za neprípustné . Na základe uvedeného odvolací súd napadnuté uznesenie súdu prvého stupňa podľa § 220 O.s.p. zmenil tak, ako je uvedené vo výrokovej časti tohto rozhodnutia. O náhrade trov konania rozhodne súd prvého stupňa v súlade s § 145 O.s.p. v konečnom rozhodnutí vo veci samej. Poučenie: Proti tomuto uzneseniu odvolanie nie je prípustné.

